Retrieved from "http://www.debatepedia.org/en/index.php/Debatepedia:Sub-debate_sections"
This page was last modified 11:51, 17 June 2010. Moorde in SA styg tot 20 336 in 1 jaar | Netwerk24
Deur Philda Essop 11 September 2018 11:56
Meer as 20 000 mense is in die 2017-’18-boekjaar in Suid-Afrika vermoor – dit is die hoogste aantal moorde wat die afgelope tien jaar in ’n enkele boekjaar aangemeld is.
Dit blyk uit die jongste misdaadstatistieke vir die 2017-’18-boekjaar wat die polisie Dinsdag in die parlement bekend gemaak het.
20 336 moorde is in die boekjaar aangemeld teenoor 19 016 in die 2016-’17-boekjaar. Dit is ’n toename van 1 320 moorde, oftewel 6,9%.
Die voorvalle van poging tot moord het ook toegeneem tot 18 233 voorvalle in die afgelope boekjaar teenoor die 18 205 in die vorige boekjaar.
Seksuele misdrywe het van 50 108 voorvalle in die vorige boekjaar tot 49 660 afgeneem.
Die aantal voorvalle van gewone aanranding het ook van 156 450 tot 156 243 afgeneem.
Ook gewone rooftogte het gedaal van 53 418 tot 50 730, terwyl roof met verswarende omstandighede van 140 956 tot 138 364 voorvalle gedaal het.
62 moorde op plase en kleinhoewes is ook in die boekjaar aangemeld. In totaal is 33 huisrooftogte en ses voorvalle van poging tot moord ook in dié kategorie aangemeld.
Die Wes-Kaap het tien polisiekantore in die top-30 vir moord gehad – dit is Nyanga, Philippi-Oos, Delft, Khayelitsha, Kraaifontein, Guguletu, Mfuleni, Harare, Bishop Lavis en Mitchells Plain.
Nege polisiekantore in Gauteng tel onder die top-30 vir moord: Jeppe, Ivory Park, Kagiso, Hillbrow, Moroka, Orange Farm, Tembisa, Johannesburg-Sentraal en Alexandra.
Ses van die polisiekantore is in KwaZulu-Natal, naamlik Umlazi, Inanda, Kwamashu, Plessislaer, Mariannhill en Mpumalanga in KZN. Vyf van die polisiekantore is in die Oos-Kaap: Mthatha, Bethelsdorp, Kwazakele, Lusikisiki en Ngqeleni. Dié polisiekantore het in totaal 4 124 oftewel 20% van die moorde tot die nasionale syfer bygedra.
Die meeste moorde het in KwaZulu-Natal (4 382) voorgekom, gevolg deur Gauteng (4 233), die Oos-Kaap (3 815) en die Wes-Kaap (3 729), Vrystaat (1 054), Noordwes (950), Mpumalanga (922), Limpopo (911) en die Noord-Kaap (340).
Vuurwapens is in 41,3% van die moorde gebruik, gevolg deur messe (30,7%) en ander skerp voorwerpe (11,1%).
Transito-rooftogte het met 56,6% toegeneem vanaf 152 in die vorige boekjaar tot 238 in die afgelope boekjaar.
Syfers toon dat die misdaad in die 17 ernstige kategorieë wat deur die gemeenskap aangemeld is, met 4,4% gedaal het. Onder die top-30-polisiekantore landwyd waar dié misdade aangemeld is, was 13 in Gauteng, 9 in die Wes-Kaap, 4 in KwaZulu-Natal, terwyl die Vrystaat, Mpumalanga, Noordwes en die Noord-Kaap elk een polisiekantoor bygedra het.
Die meeste van dié polisiekantore bedien metro’s of sentrale sakegebiede in die verskillende provinsies.
Meer oor: Moord | Misdaadstatistieke | Misdaad